Lav et referat af nedenstående tekst:

Tekst:
Marts slutter med særdeles vådt og ustadigt vejr, hvor der det næste døgn kommer store mængder regn. Onsdag har det regnet flere steder i landet, men der er meget mere regn på vej. Et lavtryk vest for De Britiske Øer sender fronter mod Danmark, og i Nordsøen udvikles et regulært nyt lavtryk, der også intensiverer regnvejret, før det rammer Danmark i løbet af natten til torsdag. Regn fra morgenstunden Langt de fleste steder står man torsdag morgen op til silende regn, og flere steder – især i den centrale del af landet – kan regnen stedvis blive ret kraftig. De enkelte steder vil det regne adskillige timer i træk, og en overgang vil det regne i stort set hele landet på samme tid. Regnvejret breder sig mod nordøst til hele landet, mens det efterhånden kan klare lidt op i den syd- og vestlige del af landet. Blæsende i Nordjylland – og mildt mod syd På forsiden af regnvejret, hvilket vil sige den nordlige side af frontsystemet, vil det blæse kraftigt fra øst. Det får man især at mærke i Nordjylland, hvor der langs kysterne vil være op til kuling fra øst med kraftigere vindstød. Kombineret med temperaturer på 3 til 4 grader vil det føles markant koldere. Ud på eftermiddagen, mens regnen fortsat siler ned i den nordlige del af landet, vil området med opholdsvejr på bagsiden af fronten have bredt sig til en større del af den sydlige del af landet. Her strømmer markant mildere luft op over området fra sydvest, og det sender temperaturerne hastigt opad. I eftermiddagstimerne kan termometrene i den sydlige del af landet således sagtens vise 10 til 13 grader, når det er varmest, så på samme tid kan der være op til 10 graders forskel på temperaturniveauet i Nordjylland og Syddanmark. Det er netop de store temperaturkontraster, der danner grobund for intense frontsystemer, og som udgangspunkt vil en større temperaturforskel give en mere intens front. Kan falde 20 til 30 millimeter Selvom det bliver markant mest vådt torsdag i dagtimerne, vil en del af regnvejret igen bevæge sig ned over den nordøstlige del af landet natten til fredag. Det giver påny regn i den del af landet, og fredag kan der også komme lidt regn hist og her, selvom det slet ikke bliver i de samme mængder, som der falder torsdag. Fra onsdag middag og frem til midnat natten til lørdag – og dermed resten af marts – kan der lokalt falde 20 til 30 millimeter regn i den nordlige del af Jylland, hvor det netop nu ser ud til at blive mest vådt. Omvendt vil der falde mindre regn i den sydøstlige del af landet, hvor man formentlig slipper med 10 til 20 millimeter regn i alt.

Referat:
Et udbredt regnvejr har kurs mod Danmark.